钦定古今图书集成/明伦汇编/氏族典/第411卷 > 《廖用贤尚友录》 > 杜僧明
## 钦定古今图书集成/明伦汇编/氏族典/第411卷 > 《廖用贤尚友录》 > 杜僧明

按《陈书杜僧明传》，“僧明字弘照，广陵临泽人。梁大同
中，卢安兴为广州南江督护，僧明与兄天合及周文
育并为安兴所启请与俱行，频征俚獠有功，为新州
助防。安兴死，僧明复副其子子雄及交州土豪李贲
反，逐刺史萧谘，台遣子雄与高州刺史孙冏讨贲。时
春草已生，瘴疠方起，子雄请待秋讨之，新渝侯萧暎”
不听，萧谘又促之，子雄等不得已遂行，至合浦，死者
十六七，乃引兵退还。萧谘启子雄及冏与贼交通，逗
留不进，梁武帝敕于广州赐死。天合谋斩二侯，祭孙
卢，众咸慷慨。乃与周文育等奉子雄弟子略为主，以
攻刺史萧暎。高祖率众来讨，大破之，杀天合，生擒僧
明及文育等，高祖并释之，引为主帅。侯景之乱，高祖
入援京师，僧明为前锋。元帝承制，授假节、清野将军、
临江县子。侯景平，以功除员外散骑常侍，进爵为侯。
承圣二年，迁通直散骑常侍。荆州陷，高祖使僧明随
侯瑱西援于江州。病卒，谥曰威。子晋嗣。